Document ID: 32011D0517
Publication Date: 2011-08-25

Title and Content:
VYKONÁVACIE ROZHODNUTIE KOMISIE
z 25. augusta 2011
o uznaní Azerbajdžanu podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
[oznámené pod číslom K(2011) 6003]
(Text s významom pre EHP)
(2011/517/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
so zreteľom na žiadosť Belgicka zo 7. augusta 2008,
keďže:
(1)
Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (International Maritime Organisation, IMO) o normách prípravy, osvedčovania a hliadkovaní námorníkov z roku 1978 (dohovor STCW) (2) v znení zmien a doplnení z roku 1995.
(2)
Belgicko listom zo 7. augusta 2008 predložilo žiadosť o uznanie Azerbajdžanu. Komisia po prijatí žiadosti Belgicka posúdila systémy prípravy a osvedčovania v Azerbajdžane s cieľom overiť, či Azerbajdžan spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa opieralo o výsledky inšpekcie, ktorú vo februári 2009 vykonali odborníci z Európskej námornej bezpečnostnej agentúry. Počas tejto inšpekcie sa zistili určité nedostatky v systémoch prípravy a osvedčovania.
(3)
Komisia členským štátom poskytla správu o výsledkoch posúdenia.
(4)
Komisia listami zo 4.decembra 2009 a 26. októbra 2010 požiadala Azerbajdžan, aby poskytol dôkazy nápravy zistených nedostatkov.
(5)
Azerbajdžan listami z 13. januára 2010 a 24. decembra 2010 poskytol požadované informácie a dôkazy o prijatí primeraných a dostatočných nápravných opatrení na odstránenie všetkých nedostatkov zistených počas posudzovania súladu.
(6)
Z výsledku posúdenia súladu a informácií, ktoré poskytol Azerbajdžan, vyplýva, že Azerbajdžan spĺňa všetky požiadavky dohovoru STCW a prijal primerané opatrenia na zabránenie podvodom pri osvedčovaní. Preto by ho Komisia mala uznať.
(7)
Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
PRIJALA TOTO ROZHODNUTIE:
Článok 1
Azerbajdžan sa uznáva na účely článku 19 smernice 2008/106/ES, pokiaľ ide systémy prípravy a osvedčovania námorníkov.
Článok 2
Toto rozhodnutie je určené členským štátom.
V Bruseli 25. augusta 2011

Classification:
Level 1 Topics: 100150
100154
100161
100153
Level 2 Topics: 100277
100240
100217
100238
100232
Level 3 Topics: 2181
2468
4522
2467
914
All Topics: 2041
2352
2932
5454
6099